Frank Aaen (EL), 2006-10-26:
Næh, men nu siger kommissæren jo kun det, EU har vedtaget, herunder hvad Danmark formentlig har stemt for – det går jeg da ud fra – i Ministerrådet.
Danmark har altså en EU-politik, og vi har altså også en EU-kommissær, som rejser rundt og siger: Vi må modarbejde, at landene går ind med støtte som modsvar til den faldende EU-støtte, for vi går jo ind for en faldende EU-støtte; og det er også officiel dansk politik.
Derfor kan jeg ikke forstå, at regeringen sådan uden videre bare kan stå her og foreslå Folketinget en politik, der er i direkte modsætning til den politik, som er vedtaget i EU, og hvor den pågældende EU-kommissær direkte siger: Det må vi modarbejde.
Derfor er mit indledende spørgsmål, som jeg ikke fik svar på: Har det her været drøftet med fru Mariann Fischer Boel?
Regeringen støtter, at erhvervslivet – det gælder landbruget, og det gælder andre former for erhvervsliv – sikres så rimeligt ensartede rammevilkår i Europa som muligt, og støtter derfor også tanken om, at man fjerner landbrugsstøtten over tid.
Vi har en meget stærk tiltro til, at dansk landbrug godt kan begå sig både i den europæiske og den øvrige internationale og globale konkurrencesituation uden direkte støtteordninger, hvis der er ens rammebetingelser.
Nu er det ganske særegent, at vi har et meget højt jordbeskatningsniveau i Danmark.
Det er en særlig dansk byrde, som giver dansk landbrug nogle særlige rammebetingelser, og derfor er det sådan set meget logisk og også noget, vi er gået til valg på, at en reduktion i EU-tilskuddene følges op af en nedsættelse af dansk landbrugs indenlandske omkostninger.
Mit spørgsmål går på, om regeringen har drøftet det her lovforslag med Danmarks EU-kommissær, Mariann Fischer Boel.
For jeg har læst nogle af de taler, hun rejser rundt i Europa og holder for forskellige forsamlinger, Nationalforsamlingen i Frankrig og andre, hvor hun siger, at hvis landene prøver at erstatte nedskæringer i EU’s landbrugsstøtte med nationale støtteordninger, er det en renationalisering af landbrugspolitikken, som EU må afvise og gå imod.
Det, den danske regering gennemfører og oven i købet nu sætter i automatik, nemlig at hver gang der skæres i EU’s landbrugsstøtte, hvilket alle går ind for, skal der ske en tilsvarende modydelse fra den danske stat til dansk landbrug, det rejser Danmarks EU-kommissær rundt i Europa og holder taler imod.
Vi gør altså det ene i Danmark, regeringen gør det ene i Danmark, mens man har en kommissær i EU, der siger det modsatte.
Hvordan kan det hænge sammen?
Det er der ikke tale om.
Der er tale om et forslag, som fjerner nogle byrder på dansk landbrug.
Der ydes ikke støtte til dansk landbrug via det her forslag.
Dansk landbrug bidrager fortsat til samfundsøkonomien, men der sker en reduktion af promillen med 0,7.
Var der tale om noget andet, ville det her lovforslag jo også forudsætte en forudgående dialog, altså en notificering hos Europa-Kommissionen, og det er der ikke tale om.
Så er det i øvrigt sådan, at regeringsgrundlaget skrives af regeringen og regeringspartierne og de til Folketinget valgte politikere.
Så den her regering har ikke deponeret sin politik hos nogen kommissær.
Jeg ved godt, at hr. Frank Aaen selv har et udspring, hvor det med kommissærer og politik måske klinger i større og bedre naturlig sammenhæng, men hos os er det ikke kommissærer, der formulerer politik, det er de til Folketinget valgte politikere.